
Pranešimas spaudai

[image: \\MTCSERVER\Serveris\RENKUOSI MOKYTI_2011\Pritraukimas\2013 Atrankos viešinimas\Nuotrauko pranešimui(spaudaI)\IMGP3005 - Kopija.JPG]Programa „Renkuosi mokyti!“ ieško aktyvių jaunų žmonių, kuriems rūpi. Dalyvavimas programoje suteikia galimybę du metus dirbti prasmingiausią – mokytojo – darbą, įgyvendinti savo idėjas dinamiškoje aplinkoje, pasidalinti jau turimomis žiniomis su vaikais, padėti jiems augti ir mokytis, bei patiems įgyti neįkainojamos patirties. Dalyviai neprivalo būti pedagoginių studijų absolventai. 

Pagrindinis programos tikslas – į mokyklas pritraukti jaunus, aktyvius ir profesionalius žmones, kurie yra pasiruošę padėti kiekvienam vaikui, o ypač tiems, kuriems reikia įkvepiančio pavyzdžio, palaikymo, nuoširdaus dėmesio bei individualizuoto mokymo. „Kviečiame prisijungti prie programos žmones, kurie moka reikalauti iš savęs daugiau, nebijo prisiimti atsakomybės už mūsų visų ateitį, nori vaikams padėti mokytis bei tobulėti, bei gali savo entuziazmu ir užsidegimu padaryti mokymąsi įdomesnį kiekvienam vaikui“, – sako „Renkuosi mokyti!“ vadovė Gabrielė Characiejienė. 

Jaunųjų mokytojų atrankoje kviečiami dalyvauti tiek Lietuvos, tiek užsienio universitetuose bakalauro arba magistro studijų programas baigiantys arba ne anksčiau kaip prieš penkerius metus baigę studentai, iki šiol nedirbę pedagogais arba turintys ne daugiau nei vienerių metų pedagoginio darbo mokykloje patirtį. Programoje ypač siekiama bendradarbiauti su mokyklomis nuo didžiųjų miestų nutolusiose vietovėse, kur trūksta jaunų žmonių bei kur yra daugiausiai socialiai pažeidžiamų vaikų. Dalyviai yra kruopščiai atrenkami verslo konsultacijų bendrovės „Primum esse“ pagal daugiapakopį atrankos modelį. Dalyviai yra profesionaliai parengiami pagal išbandytą ir nuolat tobulinamą pedagogikos ir lyderystės mokymų programą, jiems suteikiami tęstiniai mokymai ir nuolatinė profesinė pagalba.  

[image: \\MTCSERVER\Serveris\RENKUOSI MOKYTI_2011\Pritraukimas\2013 Atrankos viešinimas\Nuotrauko pranešimui(spaudaI)\lauram.JPG]„Renkuosi mokyti!“ alumnė Rita Urbonaitė-Krulikovska dirba dailės ir technologijų mokytoja Vilniaus Simono Daukanto progimnazijoje. „Atsimenu Baltijos Kelią. Atsimenu, kad išvažiavome anksti ryte, kokios didelės spūstys buvo, kokie visi buvo susijaudinę ir ryžtingi. Vėliau tokių intensyvių jausmų ir tokio stipraus ryžto VEIKTI niekada nebemačiau. Man „Renkuosi mokyti!“ yra galimybė vėl išgyventi visus tuos jausmus ir dar daugiau. Tai galimybė, užuot pasyviai stebėjus, atsistoti, išeiti iš bejėgės aukos vaidmens ir keisti pasaulį“, – sako R. Urbonaitė-Krulikovska. Ji, kaip ir didžioji dalis programos dvejų metų ciklą pabaigusių dalyvių, liko dirbti mokytoja. Kiti pereina dirbti į švietimo sistemą nacionaliniu lygmeniu, kuria ir įgyvendina švietimo projektus, dalis daro karjerą versle ar moksle, tačiau lieka susiję su švietimu per savanoriškas veiklas.

Programos nariais tampa aktyvūs žmonės, kurie imasi inciatyvos ir siekia sisteminių pokyčių. Mindaugas Breiva – pirmosios „Renkuosi mokyti!“ kartos dalyvis, pradėjęs darbą mokykloje 2008 metais. Tapęs jaunuoju mokytoju, jis ne tik apsigynė vyresniojo mokytojo kvalifikacinę kategoriją, bet ir ėmėsi įvairių iniciatyvų: sukūrė projektą „vaizdopamokos.lt“, dirba Nacionalinėje mokyklų vertinimo agentūroje, yra mokyklų veiklos tobulinimo instrumentų sistemos IQES vadovas. „Žmogus mato taip plačiai ir giliai, kiek žino. Pasidalink savo žiniomis su Lietuvos mokiniais“, – ragina M. Breiva. 

Gediminas Čapkauskas – jau ketvirtosios „Renkuosi mokyti!“ kartos dalyvis. Magistro diplomą įgijęs kartu su rektoriaus padėka už puikius studijų rezultatus bei aktyvų dalyvavimą universiteto bendruomenės gyvenime, Gediminas šiuo metu dirba biologijos mokytoju Jonavos „Lietavos“ pagrindinėje mokykloje. 

„Norintiems savo „šviežią protą“ išvežti į užsienį ir emigruoti pasakyčiau, kad nelabai verta. Jeigu esi jaunas, turi gerą galvą, tiesiog būtina dalyvauti programos „Renkuosi mokyti!“ atrankoje. Iš tiesų gerą gyvenimą galima susikurti ir čia, Lietuvoje. Tiesiog eik, dalyvauk, būk geriausias ir laimėk galimybę dirbti patį prasmingiausią darbą, kuris tiesiogiai prisideda prie ateities Lietuvos kūrimo. Bus sunku, tačiau be galo įdomu. Daug patirsi, daug išmoksi, daug suprasi. Sužinosi, ar tikrai esi geras oratorius, ar gerai jautiesi ne tik universiteto auditorijoje, bet ir prie mokyklos lentos. Savo kailiu pajausi tai, kaip seksis rasti bendrą kalbą su keliolika ar keliasdešimt mažųjų piliečių, sėdinčių tavo klasėje. O kai pamatysi, kad Tau sekasi, apims tikrai malonus jausmas. Toks malonus, kad net saldu darosi. Tavo sėkmę lems ne tai, kiek pinigų uždirbti. Ne tai, ar dirbi didmiestyje, ar mažame kaimelyje. Tas sėkmės rodiklis yra didelės ir susidomėjusios mokinių akys. Ir tik tai pamatęs suprasi – bandyti buvo verta. Aš bandžiau, aš žinau, aš mačiau. Bandyk ir Tu!“, – kviečia G. Čapauskas.

Programą „Renkuosi mokyti!“ globoja LR Švietimo ir mokslo ministerija, organizuoja ir vykdo VšĮ „Mokyklų tobulinimo centras“. Programa „Renkuosi mokyti!“ yra pasaulinio tinklo „Teach for All“ narė. Norinčiųjų dalyvauti mokytojų atrankoje pirminė registracija vyksta iki kovo 22 d. Detalesnė informacija apie atranką puslapyje www.renkuosimokyti.lt. 

Daugiau informacijos: Gabrielė Characiejienė, programos „Renkuosi mokyti!“ vadovė, gabriele@renkuosimokyti.lt, +370 650 58555, VšĮ Mokyklų tobulinimo centras

